Imtella' Ġunju 13, 2021 Rapport: Massimo Axisa Mill-finanzjament ta' bini ta' appartamenti għall-akkomodazzjoni soċjali, sal-akkwist ta' pittura ta' Mattia Preti, il-Fond għall-Iżvilupp Nazzjonali u Soċjali, l-NDSF, jidħol f'ħafna mill-proġetti li jsiru madwar Malta. Il-fond, li xogħlu hu li jamministra l-flus li jidħlu minn Komunità Malta, u li bħalissa fih iktar minn €600 miljun, qed jiffinanzja għadd ta' proġetti li huma mmirati li jtejbu l-livell soċjo-kulturali ta' Malta u l-Maltin. Il-Kap Eżekuttiv tal-NSDF, Ray Ellul, qal ma' Television Malta li l-flus ta' dan il-fond qed jiġu investiti bil-għaqal, u li għal kull ewro li jintefaq qed jiġi assigurat li jiddaħħal ferm iktar. Fi tliet snin kemm ilu li beda jopera, il-Fond għall-Iżvilupp Nazzjonali u Soċjali, l-NDSF, ġew investiti fih iktar minn €600 miljun, bil-flus intiżi biex jintefqu f'investimenti u proġetti tanġibbli madwar Malta u Għawdex. Is-sena li għaddiet, l-NDSF nefaq iktar minn €165 miljun fi proġetti vari. Il-Kap Eżekuttiv Ray Ellul, spjega ma' Television Malta li l-maġġoranza ta' dan il-baġit kien allokat għal proġetti li qed isiru għall-ġid tal-komunità. "Fejn jidħlu l-proġetti soċjali sal-aħħar ta' Diċembru tas-sena l-oħra, kellna immirati madwar €109 miljun għal proġetti soċjali, mis-saħħa, akkomodazzjoni soċjali, u anke fl-isports." Is-Sur Ellul spjega li wieħed mill-aktar proġetti kbar li għaddejjin bħalissa, dak tal-bini ta' appartamenti għall-housing soċjali, qed isir bi flus tal-NDSF. €10 miljuni oħra ġew allokati għall-kura tas-saħħa primarja fejn qed isir renovar taċ-ċentri tas-saħħa u bereġ ta' madwar Malta u Għawdex. Flimkien ma' dan, l-NDSF se tgħaddi kważi ħames miljun ewro oħra sabiex tiffinanzja b'mod professjonali lill-atleti Maltin kollha li sejrin għal-logħob tal-pajjiżi ż-żgħar. Is-Sur Ellul spjega li l-pandemija affettwat anke lil dan il-fond, minħabba li s-swieq kienu volatili ferm u ma rendiex flus daqs kemm kienu jiġu ġġenerati f'sena normali. Spjega li bħalissa l-NDSF għandu €360 miljun investiti fi swieq varji, bi kważi nofshom saru s-sena li għaddiet. "Illum l-investimenti tagħna jlaħħqu mat-€360 miljun, għandna investimenti barranin, u oħrajn lokali – is-sena l-oħra biss investejna mal-€165 miljun." Is-Sur Ellul spjega if l-NDSF jara li jakkwista wkoll oġġetti li jgħollu l-livell soċjo-kulturali ta' Malta. Eżempju ta' dan kien ix-xiri ta' pittura oriġinali ta' Mattia Preti għal miljun u nofs ewro, li nġiebet Malta mill-Istati Uniti, u li għaddiet għand Heritage Malta. Din se tkun qed tinżamm fil-Palazz tal-President, fejn tista' titgawda mill-Maltin u t-turisti.